CELEX: 62006TN0347
Language: sk
Date: 2006-12-04 00:00:00
Title: Vec T-347/06: Žaloba podaná 4. decembra 2006 – Nynäs Petroleum a Nynas Belgium/Komisia

27.1.2007   
            
            
               SK
            
            
               Úradný vestník Európskej únie
            
            
               C 20/19
            
         Žaloba podaná 4. decembra 2006 – Nynäs Petroleum a Nynas Belgium/Komisia
   (Vec T-347/06)
   (2007/C 20/27)
   Jazyk konania: angličtina
   Účastníci konania
   
      Žalobcovia: AB Nynäs Petroleum (Štokholm, Švédsko) a Nynas Belgium AB (Zaventem, Belgicko) (v zastúpení: A. Howard, barrister, a M. Dean, solicitor)
   
      Žalovaná: Komisia Európskych spoločenstiev
   Návrhy žalobcov
   
               —
            
            
               zrušiť článok 1 rozhodnutia v rozsahu v akom spoločnosti AB Nynas pripisuje spoločnú a nerozdielnu zodpovednosť,
            
         
               —
            
            
               zrušiť článok 2 rozhodnutia v rozsahu v akom spoločnosti Nynas ukladá pokutu vo výške 13,5 mil. eur alebo alternatívne znížiť túto pokutu v rozsahu v akom to považuje za vhodné, a
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Žalobcovia požadujú čiastočné zrušenie rozhodnutia Komisie K(2006) 4090, konečné znenie, z 13. septembra 2006 vo veci COMP/F/38.456 – Asfalt – NL, ktorým Komisia zistila, že žalobcovia spoločne s ostatnými podnikmi porušili článok 81 ES tým, že pravidelne a spoločne stanovovali pre predaje a nákupy cestného asfaltu v Holandsku hrubú cenu, jednotné poskytnutie zľavy na hrubú cenu pre zúčastnených staviteľov ciest a menšie maximálne poskytnutie zľavy na hrubú cenu pre ostatných staviteľov ciest.
   Na podporu svojej žaloby žalobcovia po prvé uvádzajú, že Komisia sa dopustila nesprávneho právneho posúdenia tým, že spoločnosti Nynäs Petroleum pripísala spoločnú a nerozdielnu zodpovednosť za porušenie, ktorého sa dopustila spoločnosť Nynas Belgium, keďže spoločnosť Nynas Belgium vykonáva činnosť ako samostatný právny subjekt, ktorého obchodná politika je určená nezávisle od spoločnosti Nynäs Petroleum. Podľa žalobcov Komisia nepreukázala, že spoločnosť Nynäs Petroleum bola oprávnená riadiť činnosti spoločnosti Nynas Belgium v takom rozsahu, aby ju pozbavila akejkoľvek skutočnej nezávislosti pri vymedzovaní jej vlastného správania na trhu.
   Po druhé žalobcovia uvádzajú, že Komisia v rozpore so zásadami legitímnej dôvery a rovnosti zaobchádzania nezohľadnila ustanovenia Oznámenia o zhovievavosti (1), keďže neuznala hodnotu informácií, ktoré žalobcovia dobrovoľne predložili podľa Časti B Oznámenia o zhovievavosti a odmietla žalobcom priznať zníženie za spoluprácu. Žalobcovia uvádzajú, že Komisia sa okrem iného dopustila nasledujúceho nesprávneho právneho posúdenia:
   
               —
            
            
               Komisia nesprávne dospela k záveru, že informácie, ktoré predložili žalobcovia, neboli takej povahy, aby posilnili schopnosť Komisie preukázať porušenie, keďže ostatné subjekty, ktoré sa zúčastnili na porušení, už predtým pripustili porušenie a ostatné odpovede na žiadosť o informácie už predtým potvrdili existencie systému stretnutí,
            
         
               —
            
            
               Komisia nesprávne dospela k záveru, že informácie, ktoré predložili žalobcovia, nemajú značnú pridanú hodnotu.
            
         
      (1)  Oznámenie Komisie o oslobodení od pokút a znížení pokút v prípadoch kartelov (Ú. v. ES C 45, 2002, s. 3; Mim. vyd. 08/002, s. 155).